આજના દિવસે કેતકીબહેનને એક બીજી વાતની પણ ખુશી હોય છે. આ ખુશી ઍક્ટર-પતિ રસિક દવે દર બર્થ-ડેના દિવસે તેમને આપે છે. આ વાત જરા ધ્યાનથી સાંભળવા જેવી છે. રસિક દવેને વષોર્થી એક આદત છે. તેઓ ડ્રિન્ક્સ લે એ પછી પોતાનો ગ્લાસ ફોડી નાખે. મોંઘાદાટ કાચના ગ્લાસમાં ડ્રિન્ક્સ લીધું હોય પછી એ નવેનવો ગ્લાસ ઘા કરીને તોડી નાખવામાં રસિક દવેને પારાવાર આનંદ આવે છે. આ આનંદનું કોઈ કારણ નથી. બસ, મજા આવે છે એટલે, પણ આ મજા તેઓ કેતકી દવેના બર્થ-ડેને દિવસે નથી લેતા. કેતકી દવે કહે છે, ‘અમે એક નિયમ બનાવ્યો છે કે એકબીજાના બર્થ-ડેમાં જેનો બર્થ-ડે હોય તેને ગમતું કરવાનું. રસિક ગ્લાસ ફોડે એ મને ગમે નહીં એટલે આજના દિવસે તે મારા સમજાવ્યા વિના જ ગ્લાસ ફોડવાનું ટાળશે.’રસિક દવેએ પોતાની લાઇફ દરમ્યાન કેટલા ગ્લાસ ફોડ્યા હશે એ પણ તેમને યાદ નથી. પણ હા, તેમને એ વાત યાદ છે કે કેતકી દવેના બર્થ-ડેને દિવસે તેઓ ગ્લાસ ફોડવાનું ટાળે છે અને આજે પણ જો તેઓ ડ્રિન્ક્સ લેશે તો એ ગ્લાસ નહીં ફોડે.